Forstjóri Festu segir verðhækkanir að mestu komnar fram og spáir verðlækkunum þegar stríðinu í Úkraínu lýkur. Fyrirtækið sé meðvitað um samfélagslega ábyrgð sína, en menn hafi ekki séð Úkraínustríðið fyrir þegar arðgreiðslur upp á 1,6 milljarða króna voru ákveðnar.
Það er kunnara en frá þurfi að segja að verðlag, ekki síst á matvöru, hefur hækkað mikið og hratt að undanförnu í hækkandi verðbólgu. Formenn Neytendasamtakanna og Starfsgreinasambandsins kölluðu í fréttum í gær efti að stórfyrirtæki á matvælamarkaði sýndu samfélagslega ábyrgð í verki og skiluðu til baka til samfélagsins í stað þess að greiða eigendum milljarða í arð.
Ég get bara tekið undir með þessum aðilum með að þessi verðbólga sem er að ganga yfir okkur er að miklu leyti innflutt er eitthvað sem kemur illa við okkar viðskiptavini og við reynum allt til þess að minnka þessar verðhækkanir. Og það kemur fram í okkar uppgjöri að á fyrsta ársfjórðungi þessa árs er okkar álagning eða framlegð að minnka um 1,3% á milli ára. Ég átta mig á því að þessar verðhækkanir eru mjög miklar en við munum gera allt til þess að reyna að milda þetta eins mikið og kostur er.
Segir Eggert Þór Kristófersson forstjóri Festi, sem meðal annars rekur Krónuna. Stjórn fyrirtækisins ákvað á síðasta ári að greiða eigendum sínum tæpa 1,6 milljarða króna í arð. Eggert Þór segir fyrirtækið hafi velt 100 milljörðum, þar af sé verðlagningin 20 milljarðar og helmingur af henni fari í laun, auk þess sem félagið skuldi 23 milljarða. Hann segir arðgreiðsluna hafa verið ákveðna þegar stefndi í lok covid faraldursins, en menn hafi ekki séð stríðið í Úkraínu fyrir. Hann segir fyrirtækið finna mjög til samfélagslegrar ábyrgðar sinnar.
Engin spurning, við finnum alveg fyrir þessu og tökum okkar hlutverk mjög alvarlega og höfum gert ýmislegt til að reyna að milda þetta. Við höfum til dæmis tekið út vörur sem að hafa hækkað mjög mikið frá birgjum og erum að reyna að finna leiðir til að fara fram með annað vöruframboð og erum í raun að bjóða fólki upp á valkosti, að taka út vörur sem hafa hækkað mjög mikið og koma með ódýrari vörur í staðinn. Það er það sem við erum að vinna að á hverjum degi og tökum okkar ábyrgð mjög alvarlega.
Hann segir fyrirtækið kalla eftir skýringum frá birgjum þegar verð hjá þeim hækkar og ef þær séu ekki trúverðugar sé þeim skipt út. Hann telur að verðhækkanir séu að mestu komnar fram og sér fram á verðlækkanir þegar stríðinu lýkur.
Ég held að það sé engin spurning að þegar þetta ástand gengur niður þá muni hlutirnir leita í nýtt jafnvægi sem að ég hef væntingar til að verði lægra verð heldur en við erum að sjá í dag.
Forstjóri Festu, sem meðal annars á Krónuna, segir fyrirtækið taka samfélagsábyrgð sína alvarlega og reynt sé að halda verðlagi niðri. Dregið hafi úr framlegð á árinu. Verðhækkanir séu að mestu komnar fram og hann býst við verðlækkunum þegar stríðinu í Úkraínu lýkur. Fyrirtækið hafi ekki séð stríðið fyrir þegar arðgreiðslur upp á 1,6 milljarða króna voru ákveðnar.